16-10-2024

Sags nr. 2024 - 19807

Akt nr. 24680759

Postboks 1160

Tlf: 34 50 00

Fax: 34 55 05

3900 Nuuk

Email: pn@nanoq.gl

[www.naalakkersuisut.gl](http://www.naalakkersuisut.gl)

**Vedr. jeres sagsnr.: 2023 - 25864: EUD Strategi- og handleplan for uddannelse, efteruddannelse og kurser for ansatte inden for handicapområdet**

Jeg skal indledningsvis takke for den fremsendte høring af 3. oktober 2024.

Jeg har på vegne af Departementet for Sundhed gennemgået det fremsendte materiale og bemærker følgende forhold.

**1. Brugen af udtrykket ”Handicappede”**

Mange steder bliver personer med handicap omtalt som ”handicappede”. Departementet for Sundhed mener ikke, at begrebet ”handicappede” bør anvendes i strategien, da det taler ind i en stigmatiserende retorik. Der kan i stedet bruges udtrykket ”personer med handicap” eller ”personer med funktionsnedsættelse”. Dette udtryk findes på:

* S. 3. i figur 2 – to steder
* S. 6 på tredje linje
* S. 7 I figur 12’s overskrift og figurtekst
* S. 9 i hele tabel 2
* S. 10 første sætning
* S. 10 i figurens brødtekst og i afsnit nedenfor figuren
* S. 15 i ”Uddannelsesproduktion” under første afsnit efter oversigt 3.

**2. Generelt om handlingsplan**

Handlingsplanen kunne have gavn af en begrebsafklaring i starten af planen, og en tydeliggørelse af, hvem målgruppen er, og hvem der arbejdes med. Det er ikke tydeligt om det er personale, der arbejder med alle borgere med handicap, eller om det kun er borgere med fysisk handicap.

Derudover synes det svært at gennemskue, præcis hvilke initiativer, der er tale om, hvad de indebærer, og hvor i processen de forskellige initiativer er. Altså hvilke initiativer, der er godkendte, hvilke der allerede er igangsat og hvilke der ikke er sat i gang, og hvad det så kræver at sætte det i gang. Dertil mangler der afsnit, som tydeliggør hvordan initiativerne skal finansieres. Man kan med fordel lave et opsamlende afsnit til slut, der kort tydeliggør initiativerne med ansvarsfordeling og økonomi.

**3. Fokus på psykisk handicap**

Generelt i handleplanen nævnes der ikke meget om psykisk handicap, og muligheden for at opkvalificere medarbejdere indenfor psykiatri. Dette er et stort behov, da en stor del af medarbejdere, der til daglig arbejder med borgere med psykisk handicap, er ufaglærte.

Der kan med fordel genoprettes ”psykiatriassistentuddannelsen”, som er en overbygning på sundhedsassistentuddannelsen i samarbejde med PI og Departementet for Sundhed.

Dertil kan der oprettes kurser for støttepersoner, og kurser for psykiatrisk personale, som bl.a. indeholder psykologisk konflikthåndtering og dobbeltdiagnoser. Sådanne kurser har tidligere været oprettet på PI og havde tilslutning tværsektionelt.

PI udbyder/udbudte en akademiuddannelse i Social- og Sundhedspraksis. Denne er tværsektionel og der kan læses mere om den her: [https://pi.gl/media/5fa75e7c-1fa2-4c4f-829e-´60b562e6c7b7/FKj02g/PDF%20dokumenter/STUDIEORDNING%20Akademiuddannelse%20i%20Social-%20og%20Sundhedspraksis.pdf](https://pi.gl/media/5fa75e7c-1fa2-4c4f-829e-%C2%B460b562e6c7b7/FKj02g/PDF%20dokumenter/STUDIEORDNING%20Akademiuddannelse%20i%20Social-%20og%20Sundhedspraksis.pdf)

**Ved yderligere spørgsmål**

Måtte Departement for Uddannelse efter høringsperioden blive bekendt med potentielle problemstillinger af særlig relevans for de grønlandske sundhedsmyndigheder, eller havde spørgsmål i øvrigt, kan undertegnede kontaktes både telefonisk eller via mail.

Inussiarnersumik inuulluaqqusillunga

Med venlig hilsen

Sille Wedege Nielsen (Departementet for Sundhed)

Toqq/direkte 34 6344

swni@nanoq.gl